Ehdotus neuvoston asetukseksi (EY) jäsenvaltioiden väliseen sisävesiväylien tavara- ja matkustajaliikenteeseen sovellettavista yhteisistä säännöistä palvelujen tarjoamisen vapauden toteuttamiseksi tällaisessa liikenteessä



Virallinen lehti nro C 164 , 30/06/1995 s. 0009



Ehdotus neuvoston asetukseksi (EY) jäsenvaltioiden väliseen sisävesiväylien tavara- ja matkustajaliikenteeseen sovellettavista yhteisistä säännöistä palvelujen tarjoamisen vapauden toteuttamiseksi tällaisessa liikenteessä (95/C 164/06) (ETA:n kannalta merkityksellinen teksti) KOM(95) 167 lopull. - 95/0106(CNS) (Komission esittämä 10 päivänä toukokuuta 1995) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 75 artiklan, ottaa huomioon komission ehdotuksen, toimii yhdessä Euroopan parlamentin kanssa, ottaa huomioon talous- ja sosiaalikomitean lausunnon, sekä katsoo, että yhteisen liikennepolitiikan käyttöön ottaminen tarkoittaa muun muassa sisävesiväylien kansainvälisen tavara- ja matkustajaliikenteen markkinoille pääsyyn yhteisön alueella sovellettavien yhteisten sääntöjen vahvistamista; nämä säännöt on vahvistettava niin, että ne edistävät liikenteen alan sisämarkkinoiden toteutumista, markkinoille pääsyä koskevalla yhdenmukaisella järjestelyllä tarkoitetaan myös palvelujen tarjoamisen vapauden toteuttamista poistamalla kaikki palvelujen tarjoajaa koskevat rajoitukset, joiden perusteena on hänen kansallisuutensa tai se, että hän on sijoittautunut muualle kuin siihen jäsenvaltioon, jossa palvelua on määrä tarjota, uusien jäsenvaltioiden liittymisen jälkeen jäsenvaltioiden välillä on erilaisia sisävesiväylien kansainvälisen liikenteen ja kauttakulkuliikenteen järjestelyjä jäsenvaltioiden ja uuden liittyvän valtion välillä tehtyjen kahdenvälisten sopimusten perusteella; tämän vuoksi on tarpeen vahvistaa yhteiset säännöt liikenteen alan liikennemarkkinoiden moitteettoman toiminnan varmistamiseksi ja kilpailun vääristymisen ja häiriöiden välttämiseksi kyseisillä markkinoilla, ja tämä toiminta kuuluu yhteisön yksinomaiseen toimivaltaan, eikä kyseistä tavoitetta voida saavuttaa kuin vahvistamalla yhtenäiset ja velvoittavat säännöt, ON ANTANUT TÄMÄN ASETUKSEN: 1 artikla Tätä asetusta sovelletaan jäsenvaltioiden väliseen ja niiden kautta tapahtuvaan sisävesiväylien tavara- ja matkustajaliikenteeseen. 2 artikla Kaikki sisävesiväylien tavara- ja matkustajaliikennettä hoitavat liikenteenharjoittajat saavat harjoittaa 1 artiklassa tarkoitettua liikennetoimintaa kansallisuudestaan ja sijoitautumispaikastaan riippumatta sillä edellytyksellä, että: - liikenteenharjoittaja on sijoittautunut johonkin jäsenvaltioon tämän lainsäädännön mukaisesti, - liikenteenharjoittajalle on siellä annettu lupa harjoittaa kansainvälistä tavara- ja matkustajaliikennettä sisävesiväylillä, ja - liikenteenharjoittaja käyttää liikennetoiminnassa jäsenvaltiossa rekisteröityjä aluksia tai, jos alusta ei ole rekisteröity, jonkin jäsenvaltion laivastoon kuuluvaa alusta. 3 artikla Tämän asetuksen säännökset eivät vaikuta liikenteenharjoittajien olemassa oleviin oikeuksiin tarkistetun Reinin laivaliikennettä koskevan yleissopimuksen (Mannheimin yleissopimus) tai Tonavan laivaliikennettä koskevan yleissopimuksen (Belgradin yleissopimus) perusteella tai Euroopan yhteisön kansainvälisiin velvoitteisiin ja erityisesti assosioitujen maiden tai Keski- ja Itä-Euroopan kolmansien valtioiden kanssa tehtyihin assosiointisopimuksiin tai kumppanuus- ja yhteistyösopimuksiin perustuviin oikeuksiin. 4 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.